Alþingi samþykkti í gær frumvarp Kristjáns Þórs Júlíussonar , sjávarútvegs - og landbúnaðarráðherra , um úthlutun tollkvóta . Markmið frumvarpsins er að koma ávinningnum sem skapast með úthlutun tollkvóta í meira mæli til neytenda í formi lægra vöruverðs . Þá verður ráðgjafarnefnd um inn - og útflutning landbúnaðarvara lögð niður frá 1. janúar nk. enda hefur nefndinni reynst erfitt , raunar ómögulegt , að sannreyna hvenær framboð vöru telst ekki nægjanlegt á innanlandsmarkmiði . Jafnframt er með samþykkt frumvarpsins verið að nútímavæða og einfalda umsýslu með því að úthlutun tollkvóta fari fram á rafrænu vefsvæði . Frumvarpið byggir á tillögum starfshóps sem skilaði tillögum sínum í janúar sl. en í honum áttu sæti fulltrúar Bændasamtaka Íslands , Samtaka atvinnulífsins , Neytendasamtakanna auk fulltrúa ráðuneytisins . Tollkvótar eru í eðli sínu ávísun á takmörkuð verðmæti og hefur eftirspurn eftir þeim aukist á síðastliðnum árum . Gildandi regluverk við þá úthlutun er með þeim hætti að tollkvótarnir eru boðnir út og þeim úthlutað til hæstbjóðenda . Þessi gjaldtaka hefur skapað ríkinu nokkrar tekjur en á sama tíma hefur fyrirkomulagið leitt til hærra vöruverðs fyrir neytendur , þvert á tilgang þess sem að baki tollasamning Íslands og Evrópusambandsins árið 2015 liggur . Markmiðið með skipan starfshópsins í fyrra var að finna leiðir til þess að koma ávinningnum sem skapast með þessum takmörkuðu gæðum sem tollkvótar eru í meira mæli til neytenda í formi lægra vöruverðs . Með samþykkt frumvarpsins verður núgildandi úthlutunaraðferð tollkvóta breytt með þeim hætti að stuðst verður við svokallað jafnvægisútboð . Í því felst að lægsta samþykkta tilboð útboðs ákvarðar verð allra samþykktra tilboða , þ.e. allir sem fá úthlutað tollkvóta greiða það verð sem lægsta samþykka tilboð hljóðaði upp á . Þannig er gróflega áætlað að með breytingunni muni tekjur ríkissjóðs vegna útboða á tollkvótum lækka um 240 - 590 milljónir króna á ári . Í atvinnuvega - og nýsköpunarráðuneytinu er unnið að því að koma á fót samstarfsverkefni um eftirlit á markaði til að tryggja að lækkaðar álögur á vörur skili sér í lægra verði til neytenda . Jafnframt er lagt til að umsýsla og úthlutun tollkvóta verði nútímavædd og fari fram á rafrænu vefsvæði og að allir tollkvótar verði boðnir út á sama tíma . Einnig má nefna þá breytingu að heimildir fyrir innflutning á svokölluðum opnum tollkvótum verði afnumdar í núverandi mynd og þar með verði ráðgjafarnefnd um inn - og útflutning landbúnaðarvara lögð niður . Kristján Þór Júlíusson , sjávarútvegs - og landbúnaðarráðherra : „ Ég hef talið núgildandi fyrirkomulag við úthlutun tollkvóta bæði óeðlilegt og ósanngjarnt , sérstaklega fyrir hagsmuni neytenda . Því er samþykkt Alþingis á þessu frumvarpi sérstakt fagnaðarefni enda má gera ráð fyrir að kostnaður vegna útboða lækki talsvert . Þá verður allt regluverk um úthlutun tollkvóta sanngjarnara og einfaldara til hagsbóta fyrir neytendur , framleiðendur og innflytjendur matvæla . “